
ТӨСВИЙН ТОГТВОРТОЙ БАЙДЛЫН ТУХАЙ ХУУЛЬД
 НЭМЭЛТ ОРУУЛАХ ТУХАЙ

1 дүгээр зүйл.Төсвийн тогтвортой байдлын тухай хуулийн 7 дугаар зүйлд доор дурдсан агуулгатай 7.9 дэх хэсэг нэмсүгэй:

“7.9.Дунд хугацааны төсвийн хүрээний мэдэгдэл батлагдсанаас хойш уг мэдэгдлийг боловсруулахад тооцох боломжгүй нөхцөлөөс шалтгаалан ногдол ашгийн орлого, орон нутгийн үнэт цаас, урьд оны үлдэгдлээс хамаарсан эх үүсвэр нэмэгдсэнтэй холбоотойгоор нэгдсэн төсвийн тэнцвэржүүлсэн орлого уг мэдэгдэлд тусгасан доод хэмжээнээс нэмэгдэхээр бол тухайн ногдол ашгийн орлого, эх үүсвэрээс шалтгаалсан нэмэгдлийн хэмжээгээр энэ хуулийн 12.1.4-т заасан нэгдсэн төсвийн нийт зарлагын дээд хэмжээг нэмэгдүүлэн тооцож, болно. Энэ тохиолдолд уг нэмэгдлийн хэмжээнд энэ хуулийн 6 дугаар зүйлд заасан төсвийн тусгай шаардлага хамаарахгүй.”

2 дугаар зүйл.Энэ хуулийг 2028 оны 01 дүгээр сарын 01-ний өдрийг хүртэлх хугацаанд дагаж мөрдөнө.




Гарын үсэг



МОНГОЛ УЛСЫН ЗАСГИЙН ГАЗАР



ТӨСВИЙН ТОГТВОРТОЙ БАЙДЛЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ДЭЛГЭРЭНГҮЙ ТАНИЛЦУУЛГА 
[image: ]












УЛААНБААТАР ХОТ

ТАНИЛЦУУЛГА
Төсвийн тогтвортой байдлыг хангах, төсвийн төлөвлөлтийг бодит орлого, эх үүсвэртэй уялдуулах, төсвийн жил эхлэхээс өмнө урьдчилан тооцох боломжгүй байсан нэмэлт эх үүсвэрийг төсөвт зохистойгоор тусгах зорилгоор Төсвийн тогтвортой байдлын тухай хуульд нэмэлт оруулах тухай хуулийн төсөл боловсрууллаа.

Төсвийн хүрээний мэдэгдлийг батлах үед тухайн төсвийн жилийн урьд оны төсвийн үлдэгдлийн эцсийн хэмжээ тодорхой болоогүй байдаг. Гэтэл төсвийн жилийн явцад урьд оны төсвийн үлдэгдэл бодитоор бий болж, түүнийг төсвийн зарцуулалтад ашиглах шаардлага үүсдэг. Иймд төсвийн хүрээний мэдэгдэл батлагдсаны дараа урьд оны төсвийн үлдэгдлийн хэмжээгээр нэмэлт эх үүсвэр бий болсон тохиолдолд уг эх үүсвэрийг төсвийн тогтвортой байдлын тусгай шаардлагыг зөрчихгүйгээр төсөвт тусгах эрх зүйн зохицуулалт шаардлагатай байна.

Төрийн болон орон нутгийн өмчит компанийн засаглалын тухай хууль          2027 оноос хэрэгжиж эхлэх бөгөөд уг хуулийн дагуу арилжааны зорилго бүхий төрийн өмчит компани цэвэр ашгийнхаа 30-аас доошгүй хувийг ногдол ашиг хэлбэрээр хуваарилах зохицуулалт хэрэгжинэ. Түүнчлэн Монгол Улсын 2026 оны төсвийн тухай хуульд өөрчлөлт оруулах тухай хуулийн төсөлтэй хамт Үндэсний баялгийн сангийн тухай хуульд нэмэлт, өөрчлөлт оруулах хуулийн төслийг өргөн мэдүүлсэнтэй холбогдуулан уул уурхайн салбарт үйл ажиллагаа явуулж буй төрийн өмчит хуулийн этгээдээс улсын төсөвт төвлөрүүлэх ногдол ашгийн хэмжээг нэмэгдүүлэх эрх зүйн боломж бүрдэх юм.

Үүний үр дүнд 2027 онд төсөвт 3,494.7 тэрбум төгрөгийн ногдол ашгийн орлого төвлөрүүлэхээр төлөвлөж байгаа бөгөөд үүнээс 748.8 тэрбум төгрөгийг Хуримтлалын санд, 162.6 тэрбум төгрөгийг орон нутгийн төсөвт, 3,334.7 тэрбум төгрөгийг улсын төсөвт тус тус төвлөрүүлэхээр байна.

Энэ хүрээнд Төсвийн тогтвортой байдлын тухай хуулийн 7 дугаар зүйлд         7.9 дэх хэсгийг нэмэхээр тусгаж, Дунд хугацааны төсвийн хүрээний мэдэгдэл батлагдсанаас хойш уг мэдэгдлийг боловсруулахад тооцох боломжгүй нөхцөлөөс шалтгаалан бий болсон ногдол ашгийн орлого, орон нутгийн үнэт цаас, урьд оны үлдэгдлээс хамаарсан эх үүсвэрээс шалтгаалсан нэмэгдлийн хэмжээгээр нэгдсэн төсвийн нийт зарлагын дээд хэмжээг нэмэгдүүлэн тооцох боломжийг бүрдүүлж байна. Ийнхүү нэмэгдүүлсэн хэмжээ нь Төсвийн тогтвортой байдлын тухай хуулийн 6 дугаар зүйлд заасан төсвийн тусгай шаардлагад хамаарахгүй байхаар зохицуулж байгаа нь шинээр бий болсон бодит орлогын эх үүсвэртэй уялдуулан төсвийн зарлагын дээд хязгаарыг зохистойгоор нэмэгдүүлэх эрх зүйн үндэслэл болно.

Ингэснээр төрийн өмчит компанийн ашгийг төсөвт төвлөрүүлэх, Үндэсний баялгийн сангийн хуримтлалыг нэмэгдүүлэхийн зэрэгцээ нэмэлтээр бий болсон орлогыг төсвийн бодлогын зорилттой уялдуулан үр ашигтай зарцуулах боломж бүрдэх юм.

